АВОЛЬ АНСЯК КОМЕДИЯТ…

Сатирань ды юморонь лия жанратнень ладсо, эрзянь ды мокшонь комедиясь одс максызе вайгелензэ ведьгеменце иетнень куншкавидьстэ. Ютась коммунистэнь партиянь ХХ-це съездэсь, видезельть эрямонть демократизациянь васенце видьмекст. Сталинизмань раужо читнеде мейле народось васенцеде шождасто таргизе оймензэ. Литературасо, кода весе искусствасонтькак, кемекставсть видечинь сэрей нормат, ды сатирань ды юморонь жанратненень одс пшкадемась ульнесь неть лиякстоматнень зэхелекс. Самай те шкастонть ушодови вийс комедиянть совамозояк. «Жанрань эрямось, –– сёрмады С. Михалков «Моя профессия» книгасонзо (1974), –– теке ломанень эрямо. Жанрась, кода ломанеськак, печти сырнень эйкакшпинге. Мейле од пора. Мазый вийс совамо. Мейле нежеди сыречи, сы кулома... Ды ялатеке жанрась –– те аволь ломань: жанрась вельмси, ломанесь –– арась».
Неень шкань эрзянь-мокшонь комедиографиянть сехте покш изнявксозо –– те пейдемань-ракамонь эрьва кодат тюстнэнь-артовкстнэнь пингстэ жанрань-темань границятнень келейгадомась. Шкань вешематненень ладиця произведениянь сёрмадомо бажазь, минек драматургтне ветить эсь вешнемаст комедиянь творчествань весе ёнкстнэсэ.
Те тевесь а свал мольсь валанясто. Сон сюлмавозь сонсензэ комедиянть «обуцянзо» марто. Поэзиясо ды прозасо сатирань-юморонь парцунтнэнь (форматнень) коряс те жанрань произведениятне седе куроксто пшкалить шкань лиякстоматнень, эрямонь минень-сюнонь пурдавкстнэнь лангс. Тень эйсэ толковави сеяк, мекс самай комедиографиясонть сехте пек редявить «конфликттэме теориянь» видевкстнэ ды лисевкстнэ. Бути кирдемс мельсэ, ведьгеменце иетнень самс сонзэ эйсэ седе покш муевкстнэ теезельть лирикань комедиянь жанрасонть (В. Коломасовонь «Прокопыч» ды «Норов ава», А. Щегловонь «Поэт», П. Кирилловонь «Минек славанок»), чарькодеви, мекс минек драматургтне васня тагояк пшкадсть те жанрантень. Сонзэ поэтиканть теизе сонсь шкась. Конфликтэнь арасьчись вейсэндязь эйсэнзэ ломантнень кецнемаст-эрьгелемаст марто, кона сюлмавсь вейсэнь эрямонть кой-кодамо демократизациянзо марто. Секскак пьесатнесэ «эрязкалесь» покшчинь кенярксов ойме, кона кемекстась вадрянть лангсо седеяк вадрянть изнявксонзо. Те сайневсь водевилень приёмтнень ды валонь шожда налксеманть вельде, юморонь пафосось мольсь чевте лириканть марто велув. Теке шкане теде икелень пьесатнень коряс те комедиясь ульнесь уш од эскельксэкс эрямонть седе видестэ панжома тевсэнть. 
Вадря кемевтемакс тенень ашти  П. Гайнинь «Цянавне» комедиясь (1958). Ёвтнемась эйсэнзэ моли велень од ломантнеде, конат войнадо мейле покш мельсэ кундыть эсест колхозонть кепедеме. Тесэ ули уш конфликтэнь кондямо, лиякс меремс, карадо-каршо аштема. Пьесань прявт героесь, икелень фронтовикесь Ваня Кутелкин, натой покордави, зярдо колхозсо а максыть тензэ «должность». Кода, келя, истя, мон воёвинь, улить медалень-орденэнь, а тынь кучтадо эйсэнь «рядовой колхозникекс». А тев, марят, те… Ванянь ялганзо –– велень од цёратне ды тейтертне –– пейдезь-згилязь бажить одс валгстомс эсь ялганть «менельстэ масторлангс», совавтомс ёжос.
 Пьесась пешксе пейдевтиця таркадо, ракавтыця кортамкадо, згилямонь тюсто-артовксто. Авторось сюлми эсь произведениянть вечкеманть перька. Ваня Кутелкин ды Груша, Тундалев колхозонь прявтось ды Нина (Цянавне), Валдаев бригадирэсь ды Манюша, Петя ды Олда –– сыненст ламо-мезе сави печтямс, ютамс минень-сюнонь путлявксонь-тапарявксонь пачк, зярс окойники эрьвась эйстэст а сюлмасы эрямонзо вечкема ломанензэ марто. Теке шкане произведениясонть ламо тарка явозь эрямонь ды ломань обуцянь эрьва кодат ёнкстнэнь, коллективсэ прянь ветямонь ванкшномантень. Жанрань вешематнень коряс авторось совавты эсь комедиянтень од ды од пейдевтиця таркат, кортамот. Окойники весе човорявкстнэ-ачарькодематне прядовить, велесэ налксить ниле свадьбат. Эсь уцяскань-часиянь муицятнень ютксо Ваня Кутелкингак. Сон аволь ансяк урьваксты Груша лангс, вейсэнь коллективскак сови, косо кармить ловомо эйсэнзэ алкуксонь ломанекс. Истямо, нурькинестэ, комедиянть сюжетэзэ.
Кода содазь, лирикань комедиясь, ве ёндо, улезэ пейдевтицякс, шождакс ды кенярксонь кандыцякс, лия ёндо –– кандозо воспитаниянь вий, кармавтозо ловныцянть ды ваныцянть арсезевемс эрямонь берянь ёнкстнэнь лангсо. «Тень кувалма, –– сёрмады В. Пешонова учёноесь «Мордовская драматургия 1955––1958 годов» эсь важодевкссэнть, –– П. Гайнинь «Цянавне» комедиясь а весемесэ вити мель. Юморось эйсэнзэ а свал кемевти. Таркань-таркань сон, маряви, саезь ансяк ваныцятнень ракавтоманть кис. Секс пьесась а канды покш лезэ. Конфликттнэ решавить шождасто, аволь домкасто». Паряк, истя сон улияк. Теке шкастонть, минек койсэ, П. Гайнинень удалась теемс редявикс эскелькс се явовксонть печтямосо, конань экшсэ эрямосто комическоесь, писателенть эстетикань вановтонзо пачк ютазь, тееви комическойкс искусствасо. Тень пингстэ яла седе пек чарькодевсь: эрявить истят произведеният, конатнесэ улевельть аволь ансяк шожда пейдемкат.
Бойкасто молиця эрямось вешсь писательтнень пельде домкасто арсемс сень лангсо, мезе тееви перькаст, мезенть эряви ракамс (ды мик сехте казямосто), а мезенть –– ансяк шождасто пейдемс, лиясто мик шнамскак. Нама, водевилень тюсост-артовксост марто лирикань комедиятне, косо пейдемась максови ансяк пейдемань кис, кодаяк эзть ладя. Критиктне тердсть драматургтнень кенеремс эрямонть мельга, сёрмадомс шкантень ладиця пьесат. Истя минек драматургиясонть чачсть комедият, конатнесэ чавозь чавсь алкуксонь эрямось, лангс ливтевсть бюрократтнэ, а эсь превест коряс покш тарка мельга паницятне, вейсэнь ули-паронь салсицятне ды истя седе тов. Кадык художествань ёнксост коряс неть комедиятнеяк эзть ульне пек виевекс, сынь эрявить шнамс сялдомань ёнксост, сатирань гайгемаст кисэ.
Те кинть лангсо васенце «цянавнекс» кармась улеме И. Кишняковонь «Уледа шумбрат!» («Уледе шумбрат!», 1956) вейке актсо сатирань комедиясь. Сон аравтозь а ванькс ойме ломантнень каршо. Истямокс стить икеленек велень Советэнь прявтось Макар Иванович, Аграфена Петровна низэ, Архип Зипунов колхозникесь, Виктор злыднясь, конат салава теить минень-сюнонь а паро тевть, симить-салыть, ёмавтсызь весе визьксэст. Ансяк а стяко, нать, кортыть: зяро пиксэсь илязо понаво, ялатеке... Истя лиси минек «геройтнень» мартояк. Берянь ансяк, мекс сынст каршо апак аравто истямо жо виень вадря персонажт. Сынь панжозь лавшосто, ансяк тештязь-кикстазь (Андрей, Тима, Ларька, Поля колхозниктне). Прявт откересь тесэ –– ракамось. Пьесань конфликтэсь –– мещанонь мораленть марто авторонь нравственной идеалтнэнь, сонзэ гражданинэнь совестенть аладямось.
И. Кишняковонь комедиянть ёнов моли П. Торопкинэнь «Бутылкась колавсь» вейке актсо пьесаськак (1958). Сон тарги лангс взяткань сайницятнень. Истямокс пьесасонть невтезь жилконторань прявтось Сидор Фёдорович. Тенень сонзэ тонавтызе Нина Фроловна низэ, конань образось удалась авторонтень сехте пек. Те аванть вейке бажамозо –– таштамс ды таштамс. Лия мелявксозо –– максомс тейтерензэ седе сюпав мирденень. Неть персонажтненень малавикс Костя шабашникесь. Сынст каршо аравтозь Сергей –– конторань мастерэсь, ошонь Советэнь депутатось. Ансяк, кода И. Кишняковонь вадря геройтнеяк, сон невтезь оланясто, валонзо ды прянь ветямозо а кемевтить. 
Седе паро тень коряс П. Торопкинэнь лия пьесазо –– «Кавонзазь сельмукшт» (1961). Сон тарги лангс сельмень вадницятнень ды покш тарка мельга пансицятнень. Пейдемакс саеви вейке заводонь директорось, кона эсь таркань ванстоманть кисэ манчи государстванть. Верев максни планонь топавтомадо а виде цифрат, нама, уликстнэнь коряс пек седе покшт. Эсензэ а мазый тевтнень кекшемга пурны перьканзо эсензэ кондят. П. Торопкин ракси тевтнень ладямонь бюрократиянь системанть, невти сатирань пек виев типть. Неть ломантне важодицят, мелявтыцят, ансяк... аволь вейсэнь тевтнень кисэ. Сынь мелявтыть эсь зепест эцемадо.
Неть персонажтнень каршо авторось аравты видечисэ эриця, превей важодиця ломанть. Ансяк аволь сынь ладить-теить комедиянь сюжетэнть. Те толковави оно мейсэ. Сатирань комедиянть питнезэ –– берянень панжоманть вельде лездамс вадрянть кемекстамонтень. Тень кувалма саевить мельс Н.В. Гоголень валонзо. Мекс, келя, тынь стувтнетядо: комедиянть ды весе сатирантькак тевест –– аволь ломаненть вадря ёнксонзо шнамось, а сонзэ сялдомась. Ков седе ламо сялдома, ков седе пек сыть ваныцятнень кежест, тов седе парсте топавтсы сатирась эсь тевензэ.
Самай истямо сялдома минь васттано А. Щегловонь «Вагонсо» вейке актонь комедиясонть (1961). Тевесь моли поездсэ. Пельтяшкин жуликесь-прявтось арды командировкав. Авторось панжи обуцянзо уш пьесанть ушодовомсто. Вагононь ильтицясь канды минек героенть кавто чемоданонзо. Пельтяшкин прянь шназь алты тензэ питнейстэ пандомс паронзо. Сонензэ маряви: ярмактнень лангс весемесь рамави. Ансяк ильтицясь а сайсынзе ярмактнень, келя, сон а тень кисэ лездась. Пельтяшкиннэнь те кодаяк а чарькодеви: а саемс ярмакт?! Оно сон, Пельтяшкин, ошовгак арды ярмакто эрявикс ломанень рамамо. Курок эйсэнзэ кармить вейсэнь ули-паронь салсеманть-ёртнеманть кисэ судямо, секс эряви седе бойка муемс эсь прянть идемань кить-янт. Ды тесэ, койсэнзэ, лездыть ярмактне.
Эсь персонажонть тонавтоманзо кис авторось вастовтсы сонзэ лия салыця марто. Лиси пейдемань тев: се, омбоце салыцясь, сеске манясы Пельтяшкинэнь. Тень вельде авторось тешксты: берянесь а сеске редяви, сон машты кекшнеме, ды ливтемс лангс сонзэ а шожда. Виде, драматургось аламодо шождалгавтсы эсь героенть обуцянзо. Сон пек ламо корты. Секс сеске чарькодеви, кие сон. Ансяк, кода видьксты сонсь Пельтяшкин, штапо кедьсэ сонзэ а сайсак.
Пшти пейдема марят А. Щегловонь «Кода Киканень рамасть панар» пьесасонтькак (1965). Драматургось пейди сеть прявттнэнь лангсо, конат кастыть прябезарькс эйкакшт, стяконь ломанть. Заводонь директоронть Нил Кузьмичень ули Кика цёразо. Сон школань прядомадо мейле вана уш кавто иеть косояк а важоди, а тонавтни. Пряпотмозо пешксе ансяк мазый оршамкадо арсемасо. Авазо, Капа, секе тев пеняци Нил Кузьмичнень, келя, Кикань чамсь горобиязо, арасть паро оршамканзо. Омбо масторонь эрявить. Аволь, марят, «Волга» веши, понкст-панарт. Эдь минек Кика аволь весень кондямо, сонзэ эсензэ варштавксозо эрямонть лангс. А тон, Нил, а чарькодят! Оршамс, оршамс эйденть мазыйстэ эряви…
 
К а п а. Вейкине цёрать мелензэ а топавтат. Ды ведь веши кедьстэть аволь тосо «Волга» эли лия мезеяк, но вейкине панар. Вейке заграничной панар. Ведь содасак, кодамо минек Кика: неи мезеяк лия лангсто –– удоманзояк ёмавтсы.
Н и л  К у з ь м и ч. Мезекс ёмавтнемс удоманть, коли можна теня… молемс магазинэв ды рамамс. 
К а п а. Ванодо, паро ломанть, мезть сон корты: молемс ды рамамс. Ды косто магазинстэ муемс истямонть, кодамо эряви миненек? Ведь минек Кикань вкусозо аволь кода лиятнень. Сонзэ вкусозо истямо… ну, кода бу меремс… сон аволь ансяк сельмсэнзэ, но седейсэнзэ, оймесэнзэ мари цветэнть, рисунканть.

Ды лавшо обуця тетясь топавты весементь, мезе вешить кедьстэнзэ нинть марто цёразо. Цёрась жо… Шумбра-паро, конань лангсо, кода мерить, ансяк сокамс, эсь нернемасонзо а кадны тетянзо натой важодема таркасояк.

Н и л  К у з ь м и ч (ванкшны Кикань прясто пильгс, мейле –– пертьпельга). Мон ведь аватень меринь, штобу аволить са. Но бути теня… роботань коряс, сестэ лия тевесь.
К и к а (пурдасы кургонзо). Кодамат тон, тетюшкам… Кудосояк мелесь мольсь те кортнеманть эйстэ. Вейкине цёрат, ды сеньгак арсят рудазов халатсо наряжамс.
Н и л  К у з ь м и ч. Косто тень саинк? Мон теть ванькс тарка муян.
К и к а. Онстоткак, нать, мельсэть, кода бу монь кирьгава каямс лямка. Од порась весть эрси. Моросонтькак ёвтазь: «В жизни раз бывает восемнадцать лет». А тон пе арсят путомс монь од порантень. Сеземс эрямонь тантей оном.
Н и л  К у з ь м и ч. Ну уш, пе… Ней мезе, весе од ломантне, конат роботыть, прядызь, кода тон мерят, од пораст? Сезизь эрямонь тантей оност?
К и к а. Тон монень вал а максат ёвтамс… Кодамо монь тевесь лиятненень? Ведь мон тонь ськамон. Тонсь а весть пря шныть: зярс ули вием, эряк, Кика, эсеть удовольствияс. Вана теть удовольствия –– ансяк содат монь покордамонть…

Истя а кардавияк тетянтень Кика. Сон –– вал, цёразо каршонзо –– кемень. Ды сестэ прябезарьксэнть обуцянзо витеме кундыть заводонь од ломантне. Гриша од робочеесь оршни «стилягакс», яволявтсы прянзо лия масторонь эрицякс ды мии Киканень эсенек лавкасто рамазь цецькав панар. Весе ракить Кика лангсо. Ансяк сонзэ таго идесы авазо. Истямо ладсо драматургось тешксты: се тевенть чумондомась, кона ашти комедиянть юрсо, эзь прядово, эрямосонть зярс ламо истят Кикат ды Капат.
А. Щегловонь пьесанть эсь ладсо полады И. Девинэнь ды И. Кишняковонь вейсэнь комедиясь –– «Пряурма» («Пряорма», 1965). Нама, улить эйсэст авейкетьксчитькак, конат седе тов шаштызь икелев эрзянь-мокшонь комедиянть. Кода тешкстызе В. Пешонова «Драматургия 1963––1965 годов» важодевкссэнзэ, И. Девинэнь ды И. Кишняковонь «Пряорма» произведениянть эряви путомс сцена лангс музыка марто лирикань комедиякс, кона малавикс бытовой комедиятнененьгак. Те музыкась сёрмадозь уш эйзэнзэ. Моротне лездыть образтнэнь седе домкасто невтемантень, пьесанть седе валанясто молемантень.
Пьесась кепеди моралень-этикань кевкстемат. Жанранть вешеманзо топавтозь, автортнэ келейстэ нолдыть тевс пейдеманть. Сыненст удалась артомс юморсо мик вадря геройтнень обуцясткак: Мезюлинэнь, Фунтиковонь, Гришань, Лизань, Рюшкинэнь. Юморонть вельде седе домкасто панжовить ёжомарямост, эрямонть лангс вановтост. Истя, Мезюлин прорабось сеске тееви пейдема таркакс. Сонзэ пек тандавтсы тензэ кучозь сёрмась, конасонть ульнесь фотография. Удалонзо сёрмадозель: «Те мон, тетинем, тонь цёрат. Курок вастовтано». Теке шкастонть строямонь участкасонть, косо Мезюлин важодсь прорабокс, калады кепедевиця  кудонть вейке ужозо. Лиза тейтерезэ вечксы Рюшкин следователенть, кона самай искови каладомань тувталтнэнь. Автортнэ маштозь тапарить комедиянь киренть. Мейле истя жо ёроковсто кармить калавтомонзо. Ды кода эрявияк те жанрасонть, пьесанть песэ весемесь ары тарказонзо. Се, кинь портретэнзэ кандызь Мезюлиннэнь, тунь аволь цёразо, те та-кодамо манчиця, конанень эрявсть ярмакт. Пейдемась пачкоди тёкшозонзо сестэ, зярдо лиси лангс: манчицянтень алименттнэнь панды аволь ансяк Мезюлин, Фунтиковгак. Весе те невтеви седейшкавань пейдемасо, ракамосо.
Ды мекевланг: берянь персонажтнень панжомсто автортнэ сайнить ракамонь тунь лия тюст. Тень несынек Филигринэнь ды Эсфирань, сынст тетятнень-аватнень образтнэстэ. Сцена лангс Эсфирань васенце лисемась уш максы чарькодема сонзэ ланга превтнеде. Кортамстонзо секе тев пельди омбо масторонь валт: «мерси», «бонжур». Истя «культурнасто» корты мик аванзо ды ялганзо мартояк: «Лизабет, привет», «Лизетта, хелло!», «О-о, маман!.. Содат, кодамо компаниянок ульнесь ютазь вене! Шикарной».
Эсфирань эйстэ а каднови Филигрингак. Эсензэ лемс тейтеренть шнамо валонзо: «О-о, шикарной имя! Поэзия!» сон панды истямо жо валсо: «Благодарю за комплимент. Но мон... поэзия не признаю. Мон, синьоритта, всякой там нежной чувстват не признаю. Натиск, раз, два и –– в дамки!». (Кутмордасы Эсфирань ды паласы.)
Кортамо валост, тевест пек ладить вейке-вейкенень. Васенцеде вастовомсто уш сынь ялгат-оят, пачкодить палсемас. И. Девин ды И. Кишняков терявтсть невтемс прянь истямо ветямонь, тевтеме лужалемань ундокстнэнь. Сеньсэ, мекс од ломантне кассть истямокс, сынь сех пек чумондыть тетятнень-аватнень. Истя, Эсфирань авазо нейгак анок кандтнемс эсензэ «мазыйканть» кедь лангсо, свал максни тензэ чокшнетнень парсте ютавтнемс ярмакт. Мейле жо тейтерезэ  ёвтни тензэ, кода киштсь ресторансо, мезде симсь-ярсась.
Ды тунь лиякс невтевить Лиза ды Рюшкин следователесь. Сынь вечкить вейкест-вейкест ванькс вечкемасо, конань ванстомсто савкшны печтямс тенст минень-сюнонь пирявкст, цидярдомс эрьва кодат лавгамот. Истя, Лизань аванзо мелезэяк арась марямс Рюшкиндэ. Сон, келя, макссы тейтерензэ ансяк ошонь сюпав ломань экшс. А мезе Рюшкин? Райононь следователь, ды весе. Тезэнь оштё човорявить Рюшкин лангс Свистуновонь кенгелеманзо: келя, сень козяйкатнеде зняро –– теке Бухарань эмирэнть. Теде башка, Рюшкиннэнь сави ветямс стройканть каладомадо Лизань тетянзо тевенть. 
Кадык пьесасонть а весемесь удалась, сонзэ эряви ловомс эрзянь-мокшонь комедиянть кемекстамонтень покш путовксокс.
Шожда комедиятнеде башка, минек драматургтне терявтнесть виест «серьёзной» комедиянь сёрмадомасояк. Истямо произведениякс эрявить ловомс И. Кишняковонь «Тундо» (1955), А. Щегловонь «Палакс латко» (1956), С. Платоновонь «Гараевень честезэ» (1957), И. Антоновонь «Паро ки» (1960), К. Абрамовонь «Эсеть эйстэ а туеват» (1964) пьесатне. Сынст эйсэ автортнэ бажасть седе домкасто варштамс колхозонь эрямонть лангс. Кадык конфликттнэ произведениятнесэ малав вейкеть –– берянь председателесь ашти вадря агрономонть (инженерэнть, бригадирэнть) каршо, ялатеке эйсэст неяви художествань видечи, маряви эрямонь лексема. Драматургтне нолдыть тевс пейдемань минень-сюнонь тюст-артовкст. Пьесатнесэ ули салавань пейдемаяк, верьга вайгельть ракамояк. Эрьва героенть улить обуцянь эсензэ ёнксонзо, конатнень авторось панжи сатиранть ды юморонть вельде.
Сайсынек И. Антоновонь «Паро ки» комедиянть. Конфликтэсь чачи уш пьесанть ушодовомсто. Колхозонь прявтось Родионов ризны погоданть кувалма, кона, келя, а максы тенст видемс. Галя Удалова пшти кель бригадирэсь а цидярды ды эци кортамонтень.

Р о д и о н о в. Ну и чи!.. А стяко баня онстон неинь.
Г а л я. Учомс парямонь тевть.
Р о д и о н о в. Цирей келезэть истямо валонть кис.
Г а л я. Валтнэ таркасост. Коськтядо, бути тынк а парямс.
Р о д и о н о в. Эсеть тонь парямс эряволь бу… Мезе лисьмапрянь лашмонть ёнкссо тонь участкасонть лиси?
Г а л я. Товзюро.
Р о д и о н о в. А тосо, латконть маласо, козо мушко эрявсь видемс?
Г а л я. Мушко лисияк. 
Р о д и о н о в. Кодамо дурак видни мушко истя рана? Кие теть мерсь?
Г а л я. Арази опытэнь туртов мерема эряви?
Р о д и о н о в. Друк ёми мушкось? Сестэ ки карми отвечамо?
Г а л я. Мон отвечангак. Тосо весемезэ кавто гектарт. 
Р о д и о н о в. Тевесь аволь гектартнэсэ –– принципсэнть. Аволь законной те экспериментэсь. Агротехникань коламо. Друк Железнов ялгась мари теде?
Г а л я. И-и-и, тандадынь! Железнов ялгась, монь койсэ, тынденк васов ваны.
Р о д и о н о в. Ков бу сон аволь вано, но лисиндеряй мезеяк берянь, монень понги сехте икелев, кода председательнень. Мейле уш тонетькак кайсетяно…

Вана истямо кортамо лиси председателенть ды бригадирэнть ютксо. Тесэ невтевить геройтнень обуцяст. Родионов –– пелиця, Галя –– одонь вешниця. Прявтось а машты верде апак мере тевень ветямо. Сонзэ арасть эсензэ ушодксонзо. И. Антонов уш се шкастонть неизе, кодамо зыян икелев молемасо канды командно-административной системась. Кадык сон сялды тень аволь видьстэ, пейдеманть экшс кекшезь, ялатеке чарькодеви весемесь. Сестэ лововсь: советской писательтнень ды обществанть ютксо арасть аладямот, обществань идеалось –– те комедиографонь идеалгак. Секскак сон а мереви сялдомс. И. Антонов жо аволь ансяк сялды, чумондыяк. Сон невти се зыянонть, конань теить хозяйстватнесэ райкомонь уполномоченнойтне, верде кучозь прявттнэ, сеть «специалисттнэ», конат ладсевить покш таркас аволь превень коряс, велькссэст аштицятнень мелест  ваномо маштоманть кисэ. Секс авторось сёрмады истятнэде кежензэ апак кекше, сех казямо сатира марто. Ды мекевланг, Галянь, Андрей Бояркин ялганзо, Силантьев агрономонть, конат кандыть эрямос одонть, лезэвенть, вадрянть, конат ванькст прянь ветямососткак, сон невти вечкезь, лирикань чевте тюссо-артовкссо. Пьесасонть ули оштё вейке агроном –– Тутушкин, ансяк те ломанесь лия. Сон вечки прявттнэнень савтомо, кургозост ваномо, чаво ломань. Авторось а беряньстэ невтизе те персонажонтькак, маштозь пейди лангсонзо, ялатеке конфликтэнтень паро ладсо эзь совавтово тензэ. Бульчом, Силантьевгак панжозь а истя домкасто, кода эряволь. Ды –– се шкань эрзянь-мокшонь комедиятнень туртов тонадовозь пе: пьесась прядови свадьбасо. Кода сёрмады В. Пешонова «Мордовская драматургия 1960-х годов» важодевкссэнзэ, те, секень вант, теезь вана мезень кисэ: вейке ёндо, прядомс комедиянть парсте, эрьгеласто, омбоце ёндо, косо, кода аволь свадьбасо, невтемс раськенть лия ёнов а молиця обуцянзо? Пьесанть сех покш питнезэ –– колхозонь тевтнеде-мелявкстнэде шкантень ладиця кортамосонть, велень ломантнень эрямост видестэ невтемасонть». 
Те тевсэнть од эскельксэкс кармась улеме К. Абрамовонь «Эсеть эйстэ а туеват» комедиясь. Сонзэ куншкасо –– кадновиця колхозонь прявтось Е.П. Бурнаев, кона невтезь сатирань тюссо-артовкссо. Сон прянь шныця, вечки копордамо, превей ломанть а кунсолы, од содамочи мельга а пани. Нурькинестэ –– мон монсь весементь содаса, мон монсь весементь тейса. Ломантне жо ловить: истямо «теицясь» илязо улеяк. Пьесанть прядовомсто карматано содамо: Бурнаевень каясызь прявтсто. Авторось тешкстасы тень эйсэ: бурнаевтнень шкаст ютась, сынь ансяк мешить икелев молемантень, сынсь тень а чарькодить. Мекевланг, арсить од покш таркадо. Вана, мертяно, кода корты теде Бурнаев: «Эряви целямс верев. Неень шкатнева роботамс колхозонь председателекс пек стака. Аштят кавто кев ютксо. Ве пельде лангозот лепшти власть, омбо ёндо –– народ. Варчик, савтык кавонест туртов... Икеле ков седе шождынель. Примеркс, саить кодамояк гектарсто сядо пондо –– весе газетатне кармить баягань чавомо. Председателентень почёт. (Невти мештезэнзэ.) Тезэнь –– Сырнень Теште. (Уксты стакасто.) Ней тевесь лиякстомсь. Обязательна видек кукуруза, макст аванс... Эх-эх-эх... (сырги буфетэнтень)». Ансяк маряви, сон сыргась аволь буфетэнтень, председателень тевтнестэ эсь каявтоманть мельга.
Бурнаевень каршо пьесасонть аравтозь од инженерэсь Михаил Николаевич Силкин, конань курок кочкасызь сонзэ таркас. Те кавто а вейкеть ломанть. Бути васенцесь –– каштан, прянь шныця, весе одонть ды ломантнень мелест лепштиця, Силкин –– седеймариця, наукань содамочитнень юрсо важодеме бажиця. Те сюпав ойме ломань, конань виензэ ды арсеманзо алтазь эсь велень эрийтнень уцяскаст вадрялгавтомантень. Бурнаев марто Силкинэнь авейкетьксчист тешкстазь сёрмадома лувсонтькак. Васенцесь невтезь седе пек казямо сатирасо, омбоцесь –– чевте юморонь тюссо-артовкссо. 
Прявт конфликттэнть башка, кона сюлмавозь вейсэнь тевтнень марто, пьесасонть кепедевить семиянь эрямонь ды вечкемань кевкстематкак. Вечкемань рисьмесь невтезь Силкинэнь ды Люба Бурнаевань, Силкинэнь ды Адель Аполлинариевнань, Адель Аполлинариевнань ды Спирькань, Спирькань ды Венерань ютксо сюлмавкстнэсэ. Эрьва персонажось сонсь теи эсь уцясканзо. Мезе мельга пани –– сень саи. Истя, Адель Аполлинариевна, Силкинэнь козяйкась, эрямонзо перть вешни эстензэ мельспарот. А мезть тейнемадо туи тонавтнеме геологиянь институтов, зярдо сы шка сыргамс экспедицияв, лиси мирденень Силкин экшс. Мейле истя жо шождасто яви. Мари –– Силкинэнь кочкизь колхозонь прявтокс, одов пурны-сэрни ваксозонзо. Ды ансяк тагояк аволь  паро мелень кандомо –– тошначинзэ, шканзо весёласто ютавтомо.
Аделень каршо аравтови Егор Петрович Бурнаевень Лиза тейтерезэ, кона институтонь прядомадо мейле сы тиринь велев агрономокс. Те ванькс ойме, нардев обуця од ломань. Тетянзо кежтнеде апак пеле, Лиза видьстэ сельмес яволявты тензэ колхозонь тевтнень а видестэ ветямодо, бажи толковамс тень аванстэньгак, Наталья Павловнанень. Пьесанть перть те тейтеренть обуцястонзо, эрямо койстэнзэ неяви икелев апак лотксе молема, тевсэ лакамо. Текень кувалма сон бажи путомс превс Адель Аполлинариевна марто Венераньгак.
Редявикс тарка саи пьесасонть Лукич сыре колхозникенть образоськак. Сон совавтозь произведениянь сюжетэнтень народонть ракамо виензэ невтицякс. Лукичень эрьва валось чачты чевте мизолкс, седейшкавань пейдема эли казямо ракамо. Те ашти сень эйстэ, кинень сон алтазь. Вана, мертяно, кода ёжовсто згили атясь Адель Аполлинариевна марто кортамсто. Велень эрямостонть эстензэ мельспаронь апак муе, се кежень пачк пурны мекев ошов.

А д е л ь. ... Туян, течике туян! Азё мерть Спиридоннэнь, кадык нейке усксамам станцияв.
Л у к и ч. Пятитонкасонть?
А д е л ь. Костояк муезэ «Победа» эли «Волга»!
Л у к и ч. Сизьгемень ветеце ие эрян масторонть лангсо, вестькак эзь савкшно муемс а «Победа», а «Волга».

Комедиянь образтнэнь вельде  ракавить ды пейдевить се шкань вейсэнь эрямонь ды ломанень ламо асатыкст. Трудонь дисциплинась колхозсо лавшо, ламот симнить, лезэв оймсема а содыть. Эряви меремс, теке мазысь ульнесь сестэ масторонь келес. Вельть уш ламольть Бурнаевень колхозонть кондятнэде. Сеске неяви: драматургось вадрясто содасы веленть, тосонь ломантнень. Ёжоткак кепедеви, зярдо ловнат комедиянь те эли тона пельксэнть. Учат, мезе карми улеме седе тов. Секе тев вастат пейдевтиця таркат, кортамот. Теке марто, кода сёрмады Е.И. Чернов «Годы и конфликты» книгасонзо (1981), «авторось вельть уш правты Бурнаевень чумондомо ды ансяк ракавтомань кисэ ракавтомо. Комическоесь а свал эрси произведениянь прявт идеянть панжомапелекс. Самай секс комедиянть лавшо пельксэкс кармась улеме эрямонь кемекстыця пафосось… Авторонь эстетикань идеалось а пек чарькодеви…». Те толковави драматургонть бажамосонзо седе курок «вадрялгавтомс» Бурнаевень. Героенть обуцянзо витемась лиси аволь конфликтстэнть. Авторось пек валакавтызе сонзэ. Колхозонь прявтсто каязь Егор Петровичень сон ильтьсы ошов, косто се, сонсензэ валонзо коряс, велявты тунь лия, эрямосонть эсь тарканзо домкасто чарькодиця ломанекс. Неть асатыкстнэнь лангс апак вано, К. Абрамовонь пьесанть эряви ловомс эрзянь-мокшонь комедиографиянтень покш путовксокс. 
Ды пек берянь, мекс истят произведениятне курок лоткасть эрявомадо. Те секс, мекс минек масторсо эрямонть нурька шкас демократизациясь, кона одс тердинзе литературас ды сцена лангс комедиянь жанратнень, мерсь «кувать эрямс», ды художествань творчестванть лангсо азорокс таго теевсь государствань идеологиясь. Те идеологиянтень пшти сатирась кодаяк эзь эряво. Тень кувалма «Вопросы искусства Удмуртии» книгасонть (1976) пек видестэ мерсь башкирэнь писателесь М. Карим. Сонзэ коряс, комедиянь жанрась таго кармась ёмавтомо эсь пштичинзэ, сон а пейдевти, теевсь тошнакс. «Жизненные коллизии  и их художественное воплощение» важодевкссэнзэ (1979) тенень кемевти чувашонь исследователесь В. Николаеваяк. Валонзо коряс, конфликттнэ пьесатнесэ таго кармасть улеме валакавтозь, ракамось ланга-прявань, мезеяк а максы а превтненень, а седейтненень. Геройтне ёжомарямовтомот, сынь аволь эрить, топавтыть автортнэнь ламбамо мелест-арсемаст. Теке мазысь ульнесь лия литературатнесэяк. 
Неть иетнестэ эрзянь-мокшонь драматургиясонть васенце тарканть саизь сэрей пафосонь пьесатне, конат алтазь васоло ютазь шкантень: А. Терёшкинэнь «Крестник Его Величества», «В прошении отказать»; гражданской войнантень ды советэнь властенть ладямонтень: С. Фетисовонь «Осенние звёзды», А. Терёшкинэнь «В то жаркое лето»; васенце пятилеткатнестэ важодемантень ды немецень фашисттнэнь каршо тюремантень: Ф. Атянинэнь «Геройхне аф кулсихть» («Геройтне а кулсить»), А. Щегловонь «Факир», Г. Меркушкинэнь «Толонь кит» («Толонь кить»), А. Терёшкинэнь «Седьмые сутки в пути»; од шкань ломанентень-коммунизмань строицянтень: Н. Пивкинэнь «Горниповтне жойнезевсть», «Шожда кить а эрсить», Г. Меркушкинэнь «Сенем валда» («Сэнь валдо»). Комедиографиясь жо пек казямо цензуранть кувалма таго велявтызе вановтонзо 1920-це иень драматургиянть пелев. Сестэнь агитпьесатнень ладсо, васень мелесь сонзэ эйсэ кармась явовомо пазнэнь кемемань темантень, конань сюлмасть прянь ветямонь кевкстематнень марто.
Истят пьесатнестэ вейкесь –– А. Щегловонь «Архангел кирзовой кемсэ» (1966), кона сёрмадозь сонсензэ авторонть «Кече лисьма» ёвтнеманзо коряс. Сюжэтэсь истямо. Кавто тонавтницят, Юрик ды Наташа, гербариень пурнамсто озыть лисьмапря чирес оймсеме. Цёрынесь эчке суликань (лупань) пачк чинь псисэ рисови кев лангс сакал марто атине ды нолдасы лисьмапрянть потмаксос. Калугин бачкась ды Палага монашкась мусызь те кевенть ды ладясызь сюпалгадомс вельдензэ. Сынь яволявтсызь рисовазь атиненть святоень чачокс ды тердьсызь велень эрицятнень тензэ озномо. Ансяк манямс ломантнень а лиси.
Пьесась аравтозь пазнэнь кемеманть каршо. Авторонтень удалась а беряньстэ невтемс сатирань типтнень алкуксонь чачост. А. Щегловонь Калугинэсь прок икелепелев уш панжсынзе тенек неень шкань поптнень-манчигайтнень обуцяст, конат ансяк невтить пряст пазонь ломанекс, сынсь тейнить а мазый тевть, салыть, норовить манямс озныця бабинетнень меельце трёшникест, мезде секе тев пачтнить масторонь СМИ-тне. Калугин, икелень совслужащеесь, ушоды вишкинестэ, –– церьковань хорсо морамосто. Аламонь-аламонь сон яви важодемань коряс ялганзо, шабранзо, семиянзо эйстэ ды тейсы прянзо «лытыця попокс». Сон кирди мельсэнзэ вейке: седе куроксто сюпалгадомс, ды тень кисэ мезе лангскак а лоткси. 
Бачкатнень а мазый тевест таргить лангс минек драматургтнень зярыя лия пьесатнеяк: М. Сайгинэнь «Чудила» (1966), В. Коломасовонь «Оймензэ кис» (1966), М. Биушкинань «Шанжав ютксо» (1967), В. Пурьгинень (В. Горбуновонь) «Кадалиця» (1968), В. Алтышкинэнь «Шукшпряв» (1969) ды «Святой пизэ» (1979). Сынь аволь покшт, вейке пельксстэ. Кадык содержанияст ды художествань ёнксост коряс неть комедиятне аволь вейкеть, сынст эйсэ васенце тарканть саи беряненть чумондомась, пейдемань-згилямонь лувось.
Неке иетнестэ эзть аште таркасост эрзянь-мокшонь драматургиянь лия вишка жанратнеяк: сценкатне, фарстнэ, скетчтне, инсценировкатне, интермедиятне, нурька комедиятне. Ракамонь искусствань те ёнксонтень эсь вешнематнень кандозь, минек драматургтне пек седе сюпалгавтызь национальной комедиянть од жанрасо ды тюссо-артовкссо, тейсть редявикс эскелькс эсь ёрокчинть кастомасо, кона карми эрявомо тенст пейдемань седе покш произведениянь сёрмадоманть туртов. Тень редясынек  Ф. Атянинэнь, В. Левинэнь, П. Левчаевень, В. Мишанинань, М. Моисеевень, М. Сайгинэнь, К. Абрамовонь, В. Алтышкинэнь, А. Щегловонь, Н. Пивкинэнь, С. Люлякинань, А. Ганчинэнь сёрмадовксстост.
Кой-кона драматургтне  сёрмалесть комедият эрзянь ды мокшонь ёвкстнэнь юрсо, конат пешксеть раськень превейчиде, сатирань ды юморонь тюсто-артовксто. Сехте вадрятнестэ тень коряс И. Прокинэнь «Шут Максим» комедиясь (1976). Сон пек седе сюпалгавтынзе сеть койтнень, конат саить ушодксост эсь раськень пейдемань коень парцунтнэстэ. Сынь лездасть истя жо водевилень жанранть чачомантень. Истямокс лововить К. Абрамовонь «Од тейтерь» ды Н. Васильевень «Косто моли морось» пьесатне. Сынь чадозь чадыть седейшкавань пейдемасо.
К. Абрамовонь водевилесь педе-пес лади «шожда» комедиянь жанрантень. Сон теезь апак учонь вастовоматнень юрсо. Колхозонь фермань прявттнэ Ситкин ды Сеськин учить од ветеринар-тейтерь. Эрьвась эйстэст бажи васенцекс теевемс мартонзо содавиксэкс, туемс мелезэнзэ. Ды кода кавонест абунгадыть, зярдо несызь: ветеринарось –– эсь велень тейтерь. Ёжов пейдемат-ракамот, шожда згилямот –– весе те народонь койтнесэ.
Н. Васильевень комедиясь аламодо лия. Сонзэ эйсэ аволь ансяк шожда пейдемат-згилямот; эйстэнзэ вастат сатирань тюсткак, конат сюлмавозь колхозонь кладовщикенть раужо тевензэ лангс ливтеманть марто. Тень теить Даша пидицясь-паницясь ды тракторонь бригадань прявтось Шалва. Комедиясонть ули весемесь, мезесь лади водевилентень: вечкема, морот, мекев-васов оршнемкат, апак учо тевень полавтнемат. Лиякс меремс, весе се, мезесь кармавты кортамо эрзянь-мокшонь раськень ракамонь  культурань ёнкстнэнь седе тов сюпалгавтомадо.
Теке шкане таго максызе вайгелензэ лирикань комедиясь. Те свал эрси эрямонь од пурдавкстнэнь шкасто. Сехте редявикс пьесатнень ютксо П. Черняевень ды Н. Учватовонь «Кавто свадьбат» (1971), К. Абрамовонь «Васолдонь инже» (1974) ды «Шибань Миколь» (1982). Сынст эйсэ юморонть вельде драматургтне невтить эрямонь эрьва кодат тевть, карадо-каршо аравтыть геройтнень семиясо, кудоютксо, обществасо. Теке шкастонть а стувтнить жанрань кемекставозь ёнкстнэнь ванстомадо. Комической пафосонть сынь вейсэндить морамонть, музыканть, лирикань лувонть марто.
П. Черняевень ды Н. Учватовонь комедиясь алтазь семиянь эрямонтень, кона невтезь народонь пейдематнень пачк. Тень пингстэ минек литературасонть васенцеде весёла путлявкстнэ ёроковсто сюлмазь сатирань ракамонть марто. Сынь лисить икеле молиця колхозонь прявтонть Илья Ильичень кудоютксо прянь ветямонзо эйстэ. Героесь ашти семиясо ташто койтнень кис. Аволь секс, мекс сон весемесэ лови эйсэст вадрякс. Сонзэ мелезэ –– теевемс роднякс-раськекс вишка пингень ялганзо, ней покш заводонь директоронть марто. Тень кисэ урьвакстомат-вейсэндямат Маря ды Вадим эйкакшост. Те толковави вана мейсэ: сынст колхозонть карми улеме од инженерэзэ –– те васенцесь; омбоцесь –– заводось, паряк, тееви тенст шефекс. Роднясь свал родня, мейсэяк ды лезды...
Чарькодеви, Вадимень экшс Марянь максоманть марто Илья Ильичень мезеяк а лиси. Заводонь директоронть марто сон тееви роднякс тунь апак учне. Истямо кенярксонть кандсы тензэ аволь эсь тейтерезэ Лена, кона лиси мирденень Вадимень экшс (од ломантне умок вечксть вейкест-вейкест). Маря сюлмасы эрямонзо «эсензэ» Сергеенть марто. Весе анокстыть свадьбас.
Идеянь-тематикань ёнксонзо коряс К. Абрамовонь комедиясь малавикс татаронь драматургонть Х. Вахитэнь «О, дружки-приятели» комедиянтень, кона истя жо сёрмадозь водевиль ладсо. Сонзэ эйсэ Мансур директорось ды Хузяхан бухгалтерэзэ истя жо эцить эсь эйкакштнень эрямозост. Ансяк сынь бажить аволь урьвакстомост –– явомост. Те секс, мекс кавонест пелить, кода бу вере аволизь чумондо «семиянь предприятиянь» теемасо. Тень кисэ эрьва кода сатстнить «а эрявикс» свадьбанть. Пьесанть песэ лиси: истямо ладсо ве предприятиянь прявттнэнь роднякс теевемась ней уш «пежетекс» а ловови. Х. Вахит казямосто раксинзе верцетнень мельдест эрьва кодат пелематнень. 
Сатирань ды юморонь тюстнэ теизь К. Абрамовонь «Васолдонь инже» лирикань комедиянть юронзояк. Санаториясо учить оймсеме омбо масторонь инже. Прявттнэ удомасткак ёмавтсызь сонзэ вастомо анокстамонть марто, ды тень кувалма секе тев понгонить минень-сюнонь тамашас. Ды сехте покшось ульнесь оно мейсэ: омбо масторонь инжекс ловозель эсенек алюхась Жора Коткин. Самай сонзэ марто кортамсто-вастовомсто панжови эрьва персонажонть алкуксонь обуцязо, лангс лисить салавань мелензэ-арсеманзо, конатнеде те шкас кияк эзь сода. Ваныцятнень икельга таргави комической типень рисьме: начальстванть икеле курсякс менчевиця директорось Гулов, цяркас ваныця массовикесь Араськин, Зоя Силовна мещанкась, цёрань кирьгас понгавтневиця Палага. Сынст каршо комедиясонть аравтозь Ольга Петровна сестрась-азоравась, Егор трактористэсь ды Галя.
К. Абрамовонь произведениянь пафосось –– сатирань сатышка сталмонть пингстэ певтеме юморсонть. Теде башка, драматургонтень удалась теемс тень водевилень койтнесэ, секскак «Васолдонь инженть» эряви ловомс драматургиясо авторонть покш изнявксокс. Эрьва персонажонть эсензэ кортамо келезэ, конань киньгак лиянь кортамонзо марто а путлясак. Таркань-таркань сынь мазылгавтозь фольклоронь моронь викшневкссэ.
Секскак, минек койсэ, а виде «Эрзянь правда» газетань 1974-це иень октябрянь 12-це чинь номерсэ Г. Горбуновонь кемевтемазо, буто комедиясь эзь лисе. Сон, марят, сёрмадозь ланга-прява, капшазь, бажи вейкентень –– витемс ламонь а вешиця ловныцятнень ды ваныцятнень мелест.
Минек койсэ, неть валтнэ седе пек ладить К. Абрамовонь  лирикань лия комедиянтень –– «Шибань Микольнень» (1982). Произведениясонть эряза ды весёла ёвтнеманть, омбоце таркань персонажтнень кемевиксчист пингстэ сонзэ эйсэ пейдема таркатне а кемевтить, прявт героесь пьесанть перть каднови ношка превекс, эли, кода кортыть эрзятне, чаво мешоксо вачкодезекс. Вана, мертяно, истямо тев. Од ломантне тердить Миколень мартост фермав важодеме. Се варсоди тень каршо: «А... ракамо а карматадо?..» –– «Ну, брат, тон мерят. Кода каня а пейдемс одсто?!» –– «Э-э-э, сестэ а молян». Ды те –– пьесанть прядовомсто уш. Истя ветить пряст  ансяк човолатне. Ансяк эряви-арась сайнемс истятнэнь литературань героекс? Мезе максыть сынь ловныцянь ды ваныцянь ойменть туртов? 
Тунь лия герой невти К. Абрамов «Эрьванть эсензэ ормазо» комедиясонть (1977). Тесэ откересь арсиця, ёжов, эрьва тевс сеске чарькодиця, куш кодамо тамашасто муи менькс. Те –– Кальдиркин. Кадык сон лытыця, манчиця, симиця, ялатеке явовты мель, ванат лангозонзо теке эрий ломань лангс: истятнэде минек велетнева ламо (берянь-аволь те ––  кортамось лия). Самай сынь пейдевитькак пьесасонть, конань эйсэ вадрясто вейсэндявсть сатирань комедиянь ды водевилень пелькстнэ. 
Пьесасонть кепедеви вечкемань темаськак. Ды тесэяк Кальдиркин апак кадо ве ёнов. Сон эрьва ков кенери. Ансяк аволь важодеме. Ды а стякояк сонзэ лемесь тееви литературасо нарицательнойкс. Пьесанть песэ эрьва персонажось ёвты лемезэнзэ сялдомань валт. Кой-кона исследовательтне кортыть, келя, истят валтнэ сатирань пьесасо а эрявить. Те секс, мекс сатирань пьесась сонсь весе молеманзо перть тонавты, путы превс, сялды ды чумонды.
Самай истямокс сти икеленек  К. Абрамовонь оштё вейке пьесазо –– «Кавалонь пизэ» комедиясь (1988). Сон невти минек драматургтнень бажамост лездамс демократизациянь тевентень. Писателесь прок корты: саты нувсемс-сэзнэмс, сёрмадодо неень шкадонть. 
Эсензэ пьесасонть К. Абрамов невти таркасо шешкема, прявттнэнь оймень куштамост, прянь ветямосо тунь алов прамост. Эрьва косо коррупция, моралень лувтнень эйстэ потамо, семиянь питнейчитнеде стувтнема (бульчом, те ковгак эзь ёма нейгак)… Сатирань тюссо-артовкссо весе тень невтезь, авторось аламонь-аламонь пачтясынзе эсензэ геройтнень тоталитаризмань режименть каладомантень. Ансяк К. Абрамов а лотки тень лангс. 1992-це иестэ сон сёрмады сатирань од комедия –– «Багировонь самозо», конань эйсэ терявты варштамс, мезе кармась улеме сонзэ геройтнень марто демократтнэнь прявтветямост пингстэ. Ды сы нусманя мельс: весе неть Багировтне, Вялинтнэ, Завидовтне, Яков Пахомычтне ды весе лиятнеяк, кить ульнесть эрьва кодамо прявтокс, пек куроксто, кода метьказт пулост, полавтызь чачост ды эрить икеледе а седе беряньстэ. Ансяк лемест аволь коммунистт. Ней сынь –– демократт. Авторось кемевти ваныцятнень: эрямонь одкстомтоманть кис тюремась эзь прядово, обществасонть яла оштё пек ды пек ламо сыявкст. Зыянось, конань теить-кандыть сонзэ пьесань геройтне, –– те аволь ки соды мень чарькодема: сон вачкои васняяк башка ломанень уцяска ланга. Те зыянось колызе совхозонь икелень директоронть Яков Пахомычень Лиза тейтерензэ эрямонть; иредьстэнь ормазачисэ ютавтни чинзэ Вера ялгазо; яла седе стака цидярдомс эрямонь «тантейчитнень» каршо Киря марто Азань кондят истяк важодицятненень… К. Абрамовонь комедиясь киртязь невти обществанть, кона ашти  политикань-экономикань кавто система ютксо киулосо. Сонзэ смустесь ёвтави татаронь критикенть Г. Арслановонь валсо. «Татарская комедия» книгасонзо (1996) сынст максынзе Н.Г. Ханзафаров. Татаронь од драматургонть Зульфат Хакимень «Морковное поле» пьесадонзо кортазь, Г. Арсланов мерсь: «А чарькодевикс шка. Масторось каладома лангсо, пельсвачо пеке. Идеологиянь ориентиртнэнь марто вейсэ каладыть идеалтнэ, алкуксонь питнейчитне. Валги сонсензэ ломаненть питнезэ… Васенце таркас лиссь сюпавчи мельга пансемась. Ярмаконь ды нула-валань кисэ ломантне анокт куш мезес. Тонадовозь тевекс кармасть улеме грабамось, саламось, манчемась, взяткань сайнемась-макснемась. Эрьва косо ускурявомат, эсь прянь микшнемат. Ламот каизь пряст симемас». Секскак, арсеви, чарькодеви, мекс пьесатнесэ сатирань тюстнэнь-артовкстнэнь юткс човорявкшныть трагедиянь тюст. Тень кувалма саевить мельс Ф.М. Достоевскоень валонзо, конатнень «Щедрин и Достоевский» книгасонзо (1956) максынзе С. Борщевский. Сон мерсь: «…арази сатирасонть а кода улемс трагизмантень? Мекевланг, сатирань ингелькссэнть свал улезэ трагедия. Трагедиясь ды сатирась –– кавто сазорт, конат молить вейсэ, ды кавонест туртов вейсэнь лемесь –– видечи». Малавикс арсемат ёвтась тень коряс А.М. Горькийгак. Сочинениянь пурнавксонзо 25-це томстонть (1953) ловнотано: «Комедиянь ды трагедиянь видечись истя жо тонавты, кода лирикань ды сатирань видечись».
Сатиранть ды трагедиянть вейсэ молемаст сех вадрясто неяви социально-бытовой драмасонть, кона меельце шкань эрзянь-мокшонь драматургиясонть касы-виензы сехте пек. Те сюлмавозь аволь ансяк обществасо ды семиясо ломанень эрямонтень драматургтнень мелест касоманть марто, те тевсэнть раськень ракамо культуранть сюпав коензэ мартояк. Эсь ёндо, те пачтясь пьесатнесэ драматизманть ды сатирань персонажтнень психологизмаст домкалгавтомантень. 
Васенце эскельксэкс те кинть лангсо кармась улеме А. Щегловонь «Ванодо: берянь ломань» (1982) пьесась. Сонзэ эйсэ драматургось ванкшны эсь шкань велень ломаненть прянь ветямонзо ды потмоёжонзо, сеть аладямотнень, конат лиснить эрямонь те эли тона ёнксонтень персонажтнень а вейкеть мелест кувалма. Покш вечкема марто невтезь пьесасонть Гришань, Лизань, Олянь, Владикень образтнэ, конат эрить сюпав ойме ломанень эрямосо, вешнить эсь идеалост, масторлангсо эсь таркаст ды тевест, арсить аволь ансяк седе, кикс улемс, седеяк, кодамокс улемс. Тунь лиякс моли эрямонь смустенть чарькодемантень  пьесань прявт персонажось Таня Лемова –– колхозонь прявтонь ды велень учительницань тейтересь. Сонзэ потмоёжостонзо авторось невти вадряяк, беряньгак. Вейке ёндо, Таня ванькс ойме, видечисэ эриця, омбоце ёндо –– панси мазый ды сюпав эрямо мельга, ды васняяк тень кувалма лиси мирденень та-кодамо Варкун экшс, кона машты прянзо вадрякс невтеме, сонсь ансяк норови костояк мезеньгак ноцордамо, канды салавань а паро ойме.
Весе тень невтемстэ авторось апак пеле пшкали сатирантень, пьесань-диспутонь, пьесань-приёмонь койтненень, мезесь виевгавты произведениянть публицистикань гайгеманзо. Сонзэ эйстэ вастат истя жо морот, киштемат, ютазентень пшкалемат, арсемат-монологт, арсемат-диалогт, конат алтазь персонажтнень потмоёжост седе домкасто панжомантень. 
Сёрмадомань истямо лувось лади эрзянь мокшонь ламо лия драматургтнень неень шкань пьесаст туртовгак. Сынст ютксо –– А. Пудинэнь «Шава кудса ломатть» («Чаво кудосо ломанть», 1999), Н. Голенковонь «Куштаф ваймот» («Куштазь ойметь», 1999), Н. Тремасовонь «Эрямонь тапаркс» (1996). Сынст вейсэнди вана мезесь: эрямонть невтить истямокс, кодамокс сон теевсь меельце шкастонть. Васняяк, домкасто ванкшновить протекционизмась, взяткань сайнемась, наркоманиясь, винадо симемась, проституциясь ды эрямонь лия а мазый тевтне. Берянесь истя келейгадсь, натой машты ломантнень эйсэ ломаненсенть, теи эйсэст идем ракшань кондямокс, кости превтнень, куштавты ойметнень. Пек вадрясто ды виевстэ невтезь те  Н. Голенковонь  «Куштаф ваймот» («Куштазь ойметь») пьесасо Викань ды Сержень ютксо кортамосонть. Теде икеле Виканень савсь ютамс оймень ванськавтомантень а шожда ки, Сержень жо сон умок коськсь ды казякадсь, вадрянтень тарка эйсэнзэ эзь кадово.

С е р ж. Тон арсят, тонь тетят-ават весе тень рамизь эсест зарплатаст лангс?  Академиктнень квартирасосткак зняро сюпавчи арась.
В и к а. Те аволь монь тевесь. Минек кудосо тевесь ашти истя: вейке-вейкень эрямос а эцнемс. Тонгак иляк нерьгстне судот минек семияс. Минь эрятано аволь природань законтнэнь коряс, аволь копачавкс ало. Неть законтнэнь аволь минь ладинек-кемекстынек. Монь авам корты, келя, сехте вадрясто теить раужо гуйтне... Гадюкатне... Сынь кузить чувто пряс, алсто ливтить гуйлевкст, сетнень, конат а кенерить седе курок алов оргодеме, сэвсызь. Васня пелькстынь мартонзо, ней монськак карминь кой-мезес чарькодеме. Карминь вешнеме гуень законтнэстэ эрямонь философиянть... Твартнень пельдеяк кой-мезес тонадат.
С е р ж. Минь умок тонавтнетяно. Ламос тонадынек. Ней кода вирьсэ: ков иля варшта –– виевесь лавшонтень а ялга. Кие машты ве ёндо цопаеме, се, нама, а ялга зарплата лангс эрицятненень.

Аволь ансяк Серж, Викань авазояк, Алевтина, эри саламонть ды манчеманть вельде. Аптекань прявт, сон а соды, мезе те истямось ломанень идемась, долгось, парочись. Врач мирдензэ  вельде  колмоксть седе питнейстэ микшни надобият сетненень, кить уш кулома лангсот, сэредить а пичкавтовиця ормасо. Те –– ломантнень икеле алкуксонь преступления. Секс, зярдо Мадин врачось эсь олясо туи эрямосто, те а сыргавты эйсэнек покш седеймарямо. Те ломанесь умок уш ёмавтызе визьксчаманзо, колызе Гиппократонь клятванть. 
 Пьесасонть ули весемесь, мезесь явовты ваныцятнень мелест. Кода сёрмады Е.И. Чернов «Драматурги Мордовии» книгасонзо (1991), пьесасонть вейс валовсть валдось ды чоподась, кежесь ды седеймарямось, вечкемась ды вейке-вейкенень апаронь теемась. Драматургось мельга-мельцек панжи орманть юронзо, кона пачтинзе Алевтинань кондятнэнь эрямонь отьмас. Кадык вадря персонажтне –– Володя ды Алексей –– саить пьесасонть аволь покш тарка, сынь лездыть драматургонтень седе домкасто невтемс неень шкань эрямонть, сатирань сувтементь пачк ютавтомс манчицятнень, куломас ветицятнень-пачтицятнень. Истямо пштичисэ явовить А. Пудинэнь ды Н. Тремасовонь пьесатнеяк.
Покш мельсэ ловновить А. Ганчинэнь комедиятне. Сынст эйсэ ули весемесь, мезесь лади те жанрань сех паро произведениятненень: велькска чадыця ракамо, сюжетэнь апак учонь пурдавкст, эрзянь раськень пейдема койтнесэ карадо-каршо ветявиця кортамот… Пьесатне аволь кувакат, тень кисэ эсест, ансяк А. Ганчинэнь сёрмадома лувонтень ладиця тюсост марто. Эйсэст ули шожда, муст-муст пейдемаяк, казямо сатираяк. 
Сех виевтнестэ тень коряс –– «Эрямонь киулот» комедиясь (1996, 2011). Сон панжи ломантнень обуцясо истямо покш сыявксонть-орманть, кода сюпавчи мельга панеманть, конань эйстэ ламот а перьгедевкшнить сыречисэяк. Истямокс невтезь комедиясонть «Святой Проска», мирдетне-нитне Скуповтне, Жадновтне, Страмилкинтнэ (сынсь фамилиятнеяк кортыть азорост эйстэ). Сыненст кодаяк а учови 79 иесэ Палага бабань куломазо, ды эрьвась лиятнеде салава мезть ансяк а тейни сонзэ «имениянть» габордамонзо кисэ. Кой-кить эйстэст пачколесть эсь мелявксост марто мик райононь кирдийтненень: паряк, сынь лездыть тенст сёрмадстомс лангозост Палагань кудонзо. Авторось покш ёрокчи марто пачти тенек руз ломань марто кортамсто эрзянь келест яжамонть, пелемаст ды ёжовгалемасткак:

Л у к а (аволь ёжовсто). А можот, Вы как-либо помогаете. А?
С т е п а н  Н и к и ф о р о в и ч. Подкупить меня захотели? Я сейчас позвоню в милицию, и вас сразу заберут за это дело. Там и узнаете, до чего доведёт ваша жадность!..  (Тандавтомань кисэ венстясы кедензэ телефононь трубкантень.)

Карпань чамазо ловташкады, сон натой лексемадояк лотки, ансяк вишка сельмсэнзэ лыпаи.

Л у к а (стулонзо лангсто кавалкс ёртовозь, пек тандадозь). Дар-дара-дарагой тов-таварищ, бога ради, делать не надо так. Панима-а-аем… виноваты. (Та-кода ниреждезь уксты, тарныця кедензэ нежедьсы столентень, энялдозь ваны Степан Никифорович лангс.)
С т е п а н  Н и к и ф о р о в и ч (сэтьмелгадозь). … Ну ладно, идите… Да смотрите у меня… 

Лука пупорькшнезь эскельди кенкшенть пелев. Карпат-Охат стить таркастост ды удалов апак варшта уцорсо лисить…

С т е п а н  Н и к и ф о р о в и ч (эстензэ). Эх, до чего мелочные люди, постарели, а всё им мало, что-то ещё хочется…

Неть валтнэ гайгить виев сялдомакс весе сеть ломантнень лемс, кинь сельмест кодаяк а пешкелить, ды тень кувалма ёмавтнесызь аволь ансяк визьксчамаст –– ломаньксчисткак. 
А. Ганчинэнь лия комедиязо –– «Превей» кудо» (2002) –– колхозонь ношка прев, нузякс, прябезарькс прявттнэде, конат ве тев содыть эсест «специалисттнэнь» марто –– кельсэст човсемс. Сынь пурнавить толковамо седе, видестэ-аволь аштить велень куринкатнесэ кудотне, паряк, трокс эрявить стявтнемс; кода сокамс пандочаматнень: верде алов эли трокс-кувалт; кона ёндо седе паро потявтнемс скалтнэнь; эряви-арась кочкамс тенст эсест президент. Сынь истя рожодомить эсест кортамотнес –– човт панить кургостост, мезеяк а редить, а марить, ды мекев-васов кшувавтнить кабинетстэ колхозонь ракша мельга якицянть, Прасковья Авдотьевна Веляскинань, кона терявтни пачтямс тенст эсь седейризкстэнзэ –– кодамо-бути Костянь ёжонзо берякадомадо.

В е л я с к и н а (авардезь). Артём Тарасыч, Костя цяк лекси… секень вант…
Л у к о ш к и н (кежень сазь). Ней мезе, винадо лекамо а маштыцятнень пичксема кудов усксема? Мерезь теть, Прасковья Авдотьевна, тесэ тевде кортамось моли… Тонь Костят копордамо а машты. Тердть оно «скорой» –– сеске кисэнзэ ардыть… 

Ракамось пачкоди эсь тёкшозонзо пьесанть песэ, зярдо лиси: Костясь, кона, зярс сынь лавгасть, кулось, –– те аволь ломань; те –– племакс колхозонь букась, конань ускизь мик Германиясто ды кона эзизе цидярдо ве олго лангсо эрямонть. Эзь тонадо… Те теть аволь эсенек скалтнэ, конат вазокс уш кармить олгодо ды чапамо силосто навордамо. 
 «Сеелень сельведть» налксемасонзо (2006) А. Ганчин невти оштё вейке прявт –– Лукошкиндэяк прябезарькс, куштазь ойме, меньгак седеймарямонь а содыця. Те прявтось –– Василий Данилович Сеясюров, конань лемс кодат ансяк пшкалемат а сакшныть эрицятнень пельде! Вейкесь энялды витневтемс кудопрянзо, омбоцесь –– максовтомс важодема таркасто ярмаконзо, а мезе лангс трямс эйдензэ, колмоцесь –– лездамс чадыведне кудонзо ванстомасо, чувовтомс перьканзо латко… Василий Даниловичнень сынь весе истят жальть –– натой сельведензэ лиснить сёрмаст ловномсто, ансяк сон сурдо сурс а вачкоди тенст лездамга. Истяк, келя, содамоткак паро ладсо а кармить. Кадык васня нилексть-ветексть сюконить, мейле –– арсесынек, мезе теемс…
Ды колмоце покш темаяк кепеди А. Ганчин эсензэ драматургиясонть. Те –– эрзятнень яла рузыямось, тиринь келенть лангсо виде-паро нарьгамось. Течи нетяно: натой эрзянь келень ламо тонавтыцятне ды ваньксчидензэ «мелявтыцятне» кортыть эрзякс истя –– эль чарькодевить. Авторось терявтсь невтемс тень «С ног до головы мордовкан…» сценкасонть. Вана эйстэнзэ ансяк ве саевкс, конасонть радиова кортыть эрзянь журналист ды школасо эрзянь келень икелень ветиця.

В е т и ц я с ь. Сейчас минь имеем возможность саемс интервью, можна меремс, замечательной педагогонть пельде, кона с рядового учителя вырастала до директора школы… Итак, Марь Ивановна, мон как ведущий радио хочу спросить тынк: кодамо населённой пунктонь рождениянк? И давно ли истя глубоко заинтересовались родной языксэнть?
М а р и я  И в а н о в н а. Ну-у… Вопросось пек даже интересной, глубокой ды содержательной. Тесэ можна многодояк много сказать. Первойгак хочу отмечамс, что хоть косо бу не родилась –– чувствуешь прят мордвином эли мордовкой… Вот так…
В е т и ц я с ь (сельмукшонзо сельме ёжос лепштязь). Вот, понимаю, те ответэсь настоящей мордовкань…
М а р и я  И в а н о в н а (а кады ветицянть валонзо прядомо). Да, мон с ног до головы мордовкан…
Истямо ладсо, эрзянь-мокшонь комедиясь, кода литературань лия жанратнеяк, цидярдынзе-печтинзе весе полавкстнэнь-лиякстоматнень, конат теевсть эрямосонть. Вишкине произведениясто седе покшонтень эскелязь, идеянь-художествань ёнксонзо кемекстазь-сюпалгавтозь, эрямонь койтнень-кирдатнень лангсо арсезь, сон муинзе эсензэ ваныцянзо, вечкицянзо. Нама, нейгак вастневить конфликттэме пьесат, ансяк а сынь теить минек комедиянть чамалицянзо. Течинь эрямось панжи од кить-янт комедиянть седе тов касоманзо туртов. Покш мель кемемс: эрзянь-мокшонь драматургиясо чачить мелень витиця од произведеният, конат кармить невтневеме эсенек театрань сцена лангсояк. Берянь, мекс те зярс арась…

Василий Дёмин, 
филологиянь наукань доктор,
 профессор